“ครม.” อนุมัติเงินกู้ผ่อนปรน 1.4 พันลบ. ให้เมียนมา ปรับปรุงระบบไฟฟ้าย่างกุ้ง
"ครม." อนุมัติเงินกู้เงื่อนไขผ่อนปรน 1.4 พันลบ. ให้เมียนมา ปรับปรุงระบบไฟฟ้าย่างกุ้ง
"ครม." อนุมัติเงินกู้เงื่อนไขผ่อนปรน 1.4 พันลบ. ให้เมียนมา ปรับปรุงระบบไฟฟ้าย่างกุ้ง
14 ก.ค. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (14 ก.ค.63)​ เห็นชอบให้ความช่วยเหลือทางการเงินแก่สาธารณรัฐแห่งสหภาพเมียนมา สำหรับโครงการปรับปรุงระบบไฟฟ้าเมืองย่างกุ้ง (เขต North Okkalapa และเขต North Dagon )
โดยให้สำนักงานความร่วมมือพัฒนาเศรษฐกิจกับประเทศเพื่อนบ้าน (สพพ.) ดำเนินการให้ความช่วยเหลือทางการเงินในรูปแบบเงินกู้เงื่อนไขผ่อนปรน (Concessional Loan) วงเงิน 1,458.248 ล้านบาท เพื่อเป็นค่าใช้จ่ายในการก่อสร้างและปรับปรุงสถานีไฟฟ้าย่อยและสายส่งของเมียนมา โดยใช้แหล่งเงินจาก 2 ส่วน คือ
1)เงินงบประมาณวงเงิน 729.124 ล้านบาท โดยขอจัดสรรงบประมาณเป็นรายปี รวม 3 ปี ตั้งแต่งบประมาณปี 2564-2566
และ 2)เงินกู้จากสถาบันการเงินภายในประเทศ วงเงิน 729.124 ล้านบาท ระยะเวลากู้ 5 ปี ด้วยวิธีการประมูลเพื่อหาผู้เสนอเงื่อนไขที่ดีที่สุดตามเงื่อนไขที่กำหนด
สำหรับเงื่อนไขการให้ความช่วยเหลือทางการเงิน ในรูปแบบเงินกู้เงื่อนไขผ่อนปรน (Concessional Loan) ประกอบด้วย
1)อัตราดอกเบี้ย 1.50% ต่อปี
2)อายุสัญญา 30 ปี (รวมระยะเวลาปลอดหนี้ 10 ปี)
3)ใช้สินค้าและบริการจากประเทศไทย ไม่น้อยกว่า 50% ของมูลค่าสัญญา
4)ผู้รับเหมาก่อสร้างและวิศวกรที่ปรึกษาเป็นนิติบุคคลสัญชาติไทย
และ 5)กฎหมายที่ใช้บังคับสำหรับสัญญากู้เงินเป็นกฎหมายไทย
“การให้ความช่วยเหลือทางการเงินแก่เมียนมาในครั้งนี้เป็นไปตามยุทธศาสตร์สร้างความสัมพันธ์ที่ดีกับประเทศเพื่อนบ้าน และยังเป็นการสนับสนุนการผลิต การค้าและบริการของผู้ประกอบการไทย รวมถึงการจ้างงานในประเทศไทย มากไปกว่านั้นยังดึงดูดนักลงทุนชาวไทยให้เข้าไปลงทุนในเมียนมามากขึ้น ซึ่งเป็นผลจากเงื่อนไขเงินกู้ที่ได้กำหนดให้ใช้วัสดุอุปกรณ์ต่างๆ จากประเทศไทย ไม่น้อยกว่า 50% ของมูลค่าสัญญา รวมทั้งให้ใช้บริการรับเหมาก่อสร้างและวิศวกรควบคุมงานจากประเทศไทยเป็นผู้ดำเนินโครงการด้วย” น.ส.รัชดา กล่าว
ปัจจุบัน เมียนมาเป็นประเทศที่มีนักลงทุนชาวไทยเข้าไปลงทุนอยู่ในอันดับ 3 รองจากสิงคโปร์และจีน โดยมีมูลค่าการลงทุน ณ สิ้นปี 62 จำนวน 11,341.918 ล้านดอลลาร์สหรัฐ คิดเป็น 13.66% ของมูลค่ารวมของการลงทุนทางตรงในเมียนมา